Mosselbaai: Monding oopgemaak om oorstromings te keer | Netwerk24
Deur Jackie Kruger 11 Desember 2019 15:19
Die monding van die Hartenbosrivier naby Mosselbaai is Woensdag ná hoë watervlakke in die riviermonding oopgemaak en nadat daar kommer was dat onder meer die Riviera Hotel oorstroom kan word.
Die Mosselbaai-munisipaliteit sê dit is ná versoeke van die Hartenbos-rivierforum en toestemming van die Wes-Kaapse departement van omgewingsake en ontwikkelingsbeplanning gedoen.
Die Hartenbosrivier se monding word Woensdag oopgemaak. Foto: Mosselbaai-munisipaliteit
Luidens ’n verklaring is die oogmerk ook om die risiko dat septiese tenks op ’n aantal eiendomme aan die rivier se oostelike oewer kan oorstroom te verminder. Kommer oor moontlike oorstromings by die Riviera Hotel spruit daaruit dat stormwater-afsetpunte reeds onder die rivier se watervlak is.
Volgens die munisipaliteit is hy ook bewus van klagtes oor die toestand in Klein-Brakrivier.
Die munisipaliteit sê hy het egter nie ’n mandaat of die verantwoordelikheid om die rivier te bestuur nie.
Indien ’n risiko bestaan dat dié rivier kan oorstroom, kan die munisipaliteit die verantwoordelike departemente nader om toestemming om die riviermonding oop te maak.
Volgens die munisipaliteit wag hy op die uitslag van watermonsters uit die Klein-Brakrivier wat deur die Garden Route-distriksmunisipaliteit geneem is om vas te stel of die water ’n openbare veiligheidsrisiko inhou.
Weens die huidige droogte is die kanse skraal dat dié rivier sal oorstroom, sê die munisipaliteit.